               COMISIA EUROPEANĂ
            Bruxelles, 18.8.2020
            COM(2020) 384 final
            2020/0179(COD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               Acțiunea „Capitale europene ale culturii” (CEC) este reglementată prin Decizia nr. 445/2014/UE
                  1
                pentru titlurile aferente anilor 2020-2033.În anexă, decizia include o listă cronologică indicând data la care fiecare stat membru (două state membre pe an) sau țară candidată ori potențial candidată, care participă la programul „Europa creativă” sau la programele ulterioare ale Uniunii de sprijinire a culturii, va avea dreptul de a găzdui acțiunea. Competițiile pentru titlul de CEC sunt lansate cu șase ani înainte de începerea anului pentru care este acordat titlul, odată cu publicarea cererilor de depunere a candidaturilor de către autoritatea competentă.

               Decizia (UE) 2017/1545
                  2
                a extins acțiunea la orașe din țările membre ale Asociației Europene a Liberului Schimb care sunt părți la Acordul privind Spațiul Economic European și participă la programul „Europa creativă” sau la programele ulterioare ale Uniunii de sprijinire a culturii. Calendarul anexat la Decizia nr. 445/2014/UE a fost înlocuit în mod corespunzător cu calendarul anexat la Decizia (UE) 2017/1545.

               Obiectivele generale și specifice ale acțiunii CEC sunt descrise în articolul 2 al Deciziei nr. 445/2014/UE. Acestea sunt: protejarea și promovarea diversității culturilor din Europa, stimularea contribuției culturii la dezvoltarea pe termen lung a orașelor, îmbunătățirea gamei, a diversității și a dimensiunii europene ale ofertei culturale în orașe, inclusiv prin intermediul cooperării transnaționale, extinderea accesului și a participării la cultură, consolidarea capacității sectorului cultural și a legăturilor sale cu alte sectoare, conturarea mai fermă a profilului internațional al orașelor prin intermediul culturii.

               Atingerea acestor obiective, care este legată de mobilitate, deplasare, organizarea de evenimente și participarea publicului, este grav compromisă de pandemia de COVID-19, care a avut consecințe negative asupra punerii în aplicare și pregătirii CEC în prezent și în viitor.

               Decizia nr. 445/2014/UE nu asigură flexibilitatea necesară pentru a lua în calcul astfel de circumstanțe extraordinare.

               Prin urmare, realizarea obiectivelor acțiunii CEC în astfel de circumstanțe ar impune modificarea Deciziei nr. 445/2014/UE. Această modificare nu trebuie să se abată de la principiile, normele și procedurile inițiale ale deciziei, ci să se limiteze la ceea ce este strict necesar în această situație fără precedent.

               Cele mai afectate CEC sunt, în mod evident, cele care ar trebui să își pună în aplicare programul anul acesta (cele două CEC care dețin titlul aferent anului 2020) sau cele care ar trebui să își accelereze activitățile pregătitoare pentru a fi pregătite la timp anul viitor (cele trei CEC care dețin titlul aferent anului 2021). Cele două CEC din 2022 și cea din 2023 sunt mai puțin afectate deoarece încă mai au timp suficient să se gândească temeinic la modul în care să își modifice programele pentru a lua în calcul diversele scenarii restrictive din viitor.

               Ambele CEC din 2020 au fost nevoite să amâne sau să anuleze toate evenimentele începând cu luna martie 2020, fără a avea o idee clară în privința momentului în care situația va reveni la normalitate. În practică, acestea sunt împiedicate să-și pună în aplicare anul de CEC și să-și valorifice activitățile pregătitoare realizate cu succes. O posibilă prelungire a programelor culturale aferente CEC 2020 în anul 2021 – deși nu ar compensa pierderea enormă suferită de cele două orașe – ar pune mai mult în lumină și într-o perspectivă nouă activitățile celor două CEC 2020 în primele luni ale anului 2021. De asemenea, prelungirea le-ar permite să beneficieze de atenția asociată mărcii CEC pentru o perioadă mai mare de timp.

               Mai mult, pandemia de COVID-19 a dus la un nivel mare de nesiguranță în aproape toate domeniile asociate cu anul de CEC 2021 în ceea ce privește perspectivele de finanțare incerte din partea partenerilor publici și privați, regulile necunoscute privind siguranța care afectează atât activitățile participative cu cetățenii, cât și tipurile de evenimente care se vor autoriza, precum și restricțiile de călătorie care reduc fluxurile turistice și posibilitățile de încheiere a parteneriatelor europene/internaționale. Măsurile preventive au încetinit ritmul activităților pregătitoare ale celor trei CEC 2021 până la un punct critic în care, în condiții normale, ar trebui să-și intensifice eforturile. Echipele responsabile cu punerea în aplicare au fost în izolare timp de câteva luni, iar supraviețuirea pe plan economic a potențialilor parteneri contractuali este incertă. Prin urmare, se recomandă amânarea celor trei CEC 2021 pentru 2022 sau 2023.

               În urma retragerii Regatului Unit din Uniune, un singur oraș este programat să dețină titlul de CEC în 2023. Amânarea a două din cele trei CEC 2021 pentru 2023 ar fi o decizie mai echilibrată: ar exista trei CEC în 2022 și trei în 2023. O astfel de abordare echilibrată ar maximiza vizibilitatea acțiunii CEC.

               Pentru a ține seama de împrejurările descrise mai sus, mai precis pentru a da posibilitatea celor două CEC 2020 să își prelungească programele culturale în 2021 și pentru a amâna anii în care țările cu CEC 2021 vor putea să găzduiască acțiunea, este necesară modificarea Deciziei nr. 445/2014/UE.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Prezenta propunere modifică Decizia nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033 și, prin urmare, are la bază același temei juridic, și anume articolul 167 alineatul (5) din TFUE.

               •Subsidiaritatea (în cazul competențelor neexclusive)

                  Având în vedere că Decizia nr. 445/2014/UE este un act juridic al Uniunii, aceasta nu poate fi modificată decât printr-un act legislativ echivalent. Statele membre nu pot acționa individual.

               •Proporționalitatea

                  Modificările propuse sunt adecvate pentru a răspunde situației extraordinare create în ceea ce privește CEC 2020 și 2021 prin asigurarea unor condiții mai favorabile care să le permită să își pună în aplicare programele și activitățile culturale într-un mod care ar asigura atingerea obiectivelor acțiunii.

                  Modificările propuse nu depășesc ceea ce este necesar pentru a atinge obiectivul de mai sus, acestea fiind limitate la modificări care privesc anii 2020 și 2021, când se preconizează că impactul pandemiei va fi cel mai mare.

               •Alegerea instrumentului

                  Decizia nr. 445/2014/UE a Parlamentului European și a Consiliului este un act juridic al Uniunii și nu poate fi modificată decât printr-un act legislativ echivalent.

               3.REZULTATELE CONSULTĂRILOR CU PĂRȚILE INTERESATE

                  De la declanșarea pandemiei de COVID-19, Comisia Europeană a păstrat legătura și a fost într-un dialog permanent cu echipele de punere în aplicare din toate CEC 2020-2023 în diferite contexte individuale, bilaterale și colective, cu scopul de a înțelege mai bine impactul pandemiei asupra punerii în aplicare și pregătirii evenimentului „Capitale europene ale culturii” în prezent și în viitor. Totodată, echipele de punere în aplicare au stabilit legături cu consiliile lor respective, precum și cu autoritățile de la nivel local, regional și național, cu scopul de a explora împreună cu acestea cele mai bune locuri pentru a merge mai departe. De asemenea, Comisia a fost contactată direct de anumite autorități naționale (Irlanda, România, Grecia, Lituania, Luxemburg, Ungaria și Serbia).

               Mai exact, s-au organizat patru reuniuni comune online pe parcursul acestei perioade: la 2 aprilie, teleconferință comună cu cele două CEC 2020 și reprezentanții ministerelor culturii din Irlanda și Croația; la 29 aprilie, reuniune comună online cu cele două CEC 2022; la 30 aprilie, reuniune comună online cu cele trei CEC 2021; la 5 mai, reuniune comună online cu cele opt CEC 2020-2023.

                  La invitația Comisiei, fiecare CEC 2020, 2021, 2022 și 2023 a trimis Comisiei o scrisoare (majoritatea semnate în comun de ministerul/ministrul culturii aferent) pentru a indica dacă sunt dispuse să prelungească/să amâne programele culturale ale anului pentru care este acordat titlul și să-și justifice poziția în detaliu.

                  Următoarele paragrafe oferă o imagine de ansamblu asupra rezultatului acestui proces de consultare.

                  Cele două CEC 2020 sunt cel mai grav afectate în mod direct. Ambele au fost nevoite să amâne sau să anuleze toate evenimentele începând cu luna martie 2020, fără a avea o idee clară în privința momentului (și a posibilității) în care situația va reveni la normalitate. În practică, acestea sunt împiedicate să-și pună în aplicare anul CEC și să-și valorifice investiția masivă realizată. Ambele echipe CEC de punere în aplicare au fost nevoite să concedieze personal și sunt într-o stare de semi-hibernare.

                  În ceea ce privește cele trei CEC din 2021, pandemia a generat un nivel foarte ridicat de nesiguranță în aproape toate domeniile asociate pregătirii acestora: perspectivele de finanțare incerte din partea partenerilor publici și privați, regulile viitoare necunoscute privind siguranța care afectează atât activitățile participative, cât și tipurile de evenimente care se vor autoriza, precum și restricțiile de călătorie care reduc fluxurile turistice și posibilitățile de încheiere a parteneriatelor europene/internaționale. Măsurile preventive au încetinit ritmul activităților pregătitoare ale celor trei CEC 2021 până la un punct critic în care, în condiții normale, ar trebui să-și intensifice eforturile, situație generată de faptul că echipele însărcinate cu punerea în aplicare au fost în izolare, iar supraviețuirea pe plan economic a potențialilor parteneri contractuali este incertă.

                  Cele două CEC din 2022 și CEC din 2023 sunt mai puțin afectate deoarece încă mai au timp suficient să se gândească temeinic la modul în care să își modifice programele pentru a lua în calcul diversele scenarii restrictive din viitor.

                  În concluzie, reiese că acțiunile CEC 2020-2023 nu sunt afectate în același fel de pandemie.

                  Cele mai afectate sunt, în mod evident, acele CEC care ar trebui să își pună în aplicare programul anul acesta (cele două CEC care dețin titlul aferent anului 2020) sau cele care ar trebui să își accelereze activitățile pregătitoare pentru a fi pregătite la timp anul viitor (cele trei CEC care dețin titlul aferent anului 2021).

                  De asemenea, merită menționat că o CEC din același an poate fi afectată diferit deoarece măsurile de izolare nu au fost aceleași în toată Europa, reziliența sectorului cultural și capacitatea financiară a autorităților de la nivel local, regional și național ale acestora nu sunt aceleași și/sau nu au atins același nivel de dezvoltare în materie de pregătire când au fost lovite de pandemie, unele fiind surprinse într-un moment în care au fost nevoite să ia măsuri foarte rapid.

               4.IMPLICAȚIILE BUGETARE

               Propunerea Comisiei nu are nicio implicație bugetară directă. Premiul Melina Mercouri acordat sub forma unei sume de bani fiecărui oraș desemnat până la sfârșitul lunii martie din anul pentru care este acordat titlul, în conformitate cu condițiile specificate în articolul 14 al deciziei și costurile legate de activitățile membrilor grupului de experți desemnați de instituțiile și organele Uniunii sunt acoperite din resursele existente ale programului „Europa creativă” pentru cadrul financiar 2014-2020 sau vor fi acoperite de programele ulterioare ale Uniunii de sprijinire a culturii pentru perioada de după 2020. În plus, propunerea nu va conduce la un număr mai mare de Capitale europene ale culturii pentru perioada 2020-2033.

               5.ALTE ELEMENTE

                  În propunerea sa, Comisia propune:

               –să permită statelor membre din calendarul stabilit în anexă să fie mai mult de două pentru anul 2023;

               –să acorde CEC desemnate de Croația și Irlanda pentru 2020 posibilitatea de a-și pune în aplicare programele până la 30 aprilie 2021, fără a modifica anul desemnării;

               –să amâne anul în care România și Grecia au dreptul de a găzdui titlul de CEC din 2021 până în 2023;

               –să amâne anul în care o țară candidată sau potențial candidată are dreptul de a găzdui titlul de CEC din 2021 până în 2022;

               –să confirme valabilitatea proceselor la care se face referire în articolele 7 - 11 și în articolul 13 din Decizia nr. 445/2014/UE, care s-au încheiat deja pentru anul pentru care este acordat titlul 2021 (doar anul pentru care este acordat titlul modificându-se astfel cum s-a indicat mai sus);

               –să actualizeze în mod adecvat datele de transmitere a evaluărilor finale pentru cele două CEC 2020.

               2020/0179 (COD)

               Propunere de

               DECIZIE A PARLAMENTULUI EUROPEAN ŞI A CONSILIULUI

               de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033

               (Text cu relevanță pentru SEE)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 167 alineatul (5),

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               având în vedere avizul Comitetului Regiunilor
                  3
               ,

               hotărând în conformitate cu procedura legislativă ordinară,

               întrucât:

               (1)Obiectivele acțiunii „Capitalele europene ale culturii”, potrivit articolului 2 al Deciziei nr. 445/2014/UE sunt protejarea și promovarea diversității culturilor din Europa, stimularea contribuției culturii la dezvoltarea pe termen lung a orașelor, îmbunătățirea gamei, a diversității și a dimensiunii europene ale ofertei culturale în orașe, inclusiv prin intermediul cooperării transnaționale, extinderea accesului și a participării la cultură, consolidarea capacității sectorului cultural și a legăturilor sale cu alte sectoare, conturarea mai fermă a profilului internațional al orașelor prin intermediul culturii.

               (2)Atingerea acestor obiective presupune mobilitate, deplasare, organizarea de evenimente și participarea publicului, care sunt extrem de dificil sau chiar imposibil de realizat în perioada pandemiei de COVID-19.

               (3)Ca o consecință directă a măsurilor de limitare a mișcării persoanelor luate în toată Europa, spațiile culturale au fost închise și evenimentele culturale au fost anulate sau amânate pentru o perioadă nedeterminată de timp. Proiectele de cooperare culturală de la nivel european și internațional au fost încetinite în mod radical din cauza limitărilor impuse în ceea ce privește trecerea frontierelor. În cele din urmă, din cauza veniturilor în scădere rapidă și a nevoilor emergente legate de sănătatea publică, autoritățile de la nivel local și regional și guvernele naționale se află sub o presiune bugetară sporită. De asemenea, în prezent, sponsorizarea privată a culturii devine din ce în ce mai dificilă deoarece nu există niciun eveniment public de sponsorizat sau întreprinderile acordă prioritate activităților de sponsorizare legate de sănătatea publică.

               (4)Capitalele europene ale culturii actuale și viitoare sunt afectate în proporții diferite, care depind în principal de anul pentru care este acordat titlul. Se pare că impactul este cel mai puternic asupra punerii în aplicare a celor două Capitale europene ale culturii în 2020 și asupra pregătirii celor trei Capitale europene ale culturii din 2021.

               (5)Cele două Capitale europene ale culturii din 2020 au fost nevoite să amâne sau să anuleze toate evenimentele începând cu luna martie 2020, fără a avea o idee clară în privința momentului (și a posibilității) în care situația va reveni la normalitate. În practică, acestea sunt împiedicate să-și pună în aplicare anul în calitate de Capitală europeană a culturii și să-și valorifice investiția masivă realizată.

               (6)În ceea ce privește cele trei Capitale europene ale culturii din 2021, pandemia a generat un nivel foarte ridicat de nesiguranță în aproape toate domeniile asociate pregătirii acestora: perspectivele de finanțare incerte din partea partenerilor publici și privați, regulile viitoare necunoscute privind siguranța care afectează atât activitățile participative, cât și tipurile de evenimente care se vor autoriza, precum și restricțiile de călătorie care reduc fluxurile turistice și posibilitățile de încheiere a parteneriatelor europene. Măsurile preventive au încetinit ritmul activităților pregătitoare ale celor trei Capitale europene ale culturii din 2021 până la un punct critic în care, în condiții normale, ar trebui să-și intensifice eforturile, situație generată de faptul că echipele însărcinate cu punerea în aplicare au fost în izolare, iar supraviețuirea pe plan economic a potențialilor parteneri contractuali este incertă.

               (7)Decizia nr. 445/2014/UE nu asigură flexibilitatea necesară pentru a lua în calcul astfel de circumstanțe extraordinare, mai precis nu include nicio dispoziție privind prelungirea sau amânarea anului în care unui anumit oraș îi este acordat titlul de Capitală europeană a culturii.

               (8)Prin urmare, Decizia nr. 445/2014/UE trebuie modificată într-un mod care să fie adaptat strict la nevoia de a aborda această situație excepțională pentru a permite orașelor deținătoare ale titlului de Capitală europeană a culturii, care sunt cel mai afectate de pandemie, să își pună în aplicare programele astfel încât să fie posibilă atingerea obiectivelor acțiunii.

               (9)În urma unui proces consultativ care a implicat orașele și statele membre vizate, s-a ajuns la concluzia că este oportun să se acorde orașelor desemnate de Croația și Irlanda ca fiind CEC pentru 2020 posibilitatea de a-și continua punerea în aplicare a programelor până la 30 aprilie 2021, fără a modifica anul desemnării. Prin urmare, articolele 3, 4 și 16 ale Deciziei nr. 445/2014/UE trebuie modificate în consecință.

               (10)În urma unui proces consultativ care a implicat orașele și statele membre vizate, s-a ajuns la concluzia că anul în care România și Grecia vor avea dreptul de a găzdui titlul de Capitală europeană a culturii trebuie amânat din 2021 până în 2023, iar anul în care o țară candidată sau potențial candidată are dreptul de a găzdui titlul de CEC din 2021 până în 2022. Prin urmare, articolul 3 al Deciziei nr. 445/2014/UE și calendarul prevăzut în anexa la respectiva decizie trebuie modificate în consecință. Decizia nu trebuie să afecteze valabilitatea proceselor la care se face referire în articolele 7 - 11 și în articolul 13, care s-au încheiat deja pentru anul pentru care este acordat titlul 2021,

               ADOPTĂ PREZENTA DECIZIE:

               Articolul 1

               Decizia nr. 445/2014/UE se modifică după cum urmează:

               (1)Articolul 3 se modifică după cum urmează:

               (a)al doilea paragraf al alineatului (2) se înlocuiește cu următorul text:

               „Titlul se acordă în fiecare an cel mult unui oraș din fiecare dintre cele două state membre care figurează în calendarul prevăzut în anexă (denumit în continuare «calendarul») și, în anii relevanți, unui oraș dintr-o țară membră a Asociației Europene a Liberului Schimb care este parte la Acordul privind Spațiul Economic European («țară AELS/SEE»), dintr-o țară candidată ori potențial candidată sau unui oraș dintr-o țară care aderă la Uniune în condițiile prevăzute la alineatul (5). În 2023, cel mult un oraș din fiecare dintre cele trei state membre care figurează în calendarul prevăzut în anexă va deține titlul.”;

               (b)alineatul (3) se înlocuiește cu următorul text:

               „Orașele din statele membre au dreptul de a li se acorda titlul pentru un an conform ordinii în care figurează statele membre în calendar. Orașele deținătoare ale titlului în 2020 au posibilitatea de a continua punerea în aplicare a programului lor cultural până la 30 aprilie 2021, fără a necesita modificarea anului pentru care este acordat titlul.”

               (2)La articolul 4 alineatul (2), al doilea paragraf se înlocuiește cu următorul text:

               „Programul cultural se desfășoară pe durata anului pentru care este acordat titlul și este special creat pentru titlu, în conformitate cu criteriile prevăzute la articolul 5. Orașele deținătoare ale titlului în 2020 au posibilitatea de a continua punerea în aplicare a programului lor cultural până la 30 aprilie 2021.”

               (3)La articolul 16 alineatul (1) se adaugă al cincilea paragraf, după cum urmează:

               „Orașele deținătoare ale titlului în 2020 întocmesc rapoartele de evaluare și le transmit Comisiei până la 30 aprilie 2022.”

               (4)Anexa se înlocuiește cu textul anexei la prezenta decizie.

               Articolul 2

               Rămân valabile procedurile menționate la articolele 7-11 și la articolul 13 alineatul (2) litera (a) din Decizia nr. 445/2014/UE, care s-au încheiat deja pentru anul pentru care este acordat titlul 2021. Anul pentru care este acordat titlul se modifică în conformitate cu anexa la prezenta decizie.

               Articolul 3

               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        Decizia nr. 445/2014/UE a Parlamentului European și a Consiliului din 16 aprilie 2014 de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033 și de abrogare a Deciziei nr. 1622/2006/CE (JO L 132, 3.5.2014, p. 1).

                     (2)

                        Decizia (UE) 2017/1545 a Parlamentului European și a Consiliului din 13 septembrie 2017 de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033 (JO L 237, 15.9.2017, p. 1).

                     (3)

                        JO C , , p. .

    ---documentbreak---

               COMISIA EUROPEANĂ
            Bruxelles, 18.8.2020
            COM(2020) 384 final
            ANEXĂ
            la
            Propunerea de DECIZIE A PARLAMENTULUI EUROPEAN ŞI A CONSILIULUI
            de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033

               ANEXĂ

               CALENDAR

                        2020

                        Croația

                        Irlanda

                        2021

                        2022

                        Lituania

                        Luxemburg

                        Țară candidată sau potențial candidată

                        2023

                        Ungaria

                        România

                        Grecia

                        2024

                        Estonia

                        Austria

                        Țară AELS/SEE, țară candidată sau potențial candidată

                        2025

                        Slovenia

                        Germania

                        2026

                        Slovacia

                        Finlanda

                        2027

                        Letonia

                        Portugalia

                        2028

                        Republica Cehă

                        Franța

                        Țară AELS/SEE, țară candidată sau potențial candidată

                        2029

                        Polonia

                        Suedia

                        2030

                        Cipru

                        Belgia

                        Țară AELS/SEE, țară candidată sau potențial candidată

                        2031

                        Malta

                        Spania

                        2032

                        Bulgaria

                        Danemarca

                        2033

                        Țările de Jos

                        Italia

                        Țară AELS/SEE, țară candidată sau potențial candidată


               COMISIA EUROPEANĂ
            Bruxelles, 21.8.2020
            COM(2020) 427 final
            2020/0201(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul celei de a 66-a sesiuni a Comitetului Sistemului armonizat (CSA) al Organizației Mondiale a Vămilor din septembrie 2020.

               2.Contextul propunerii

               2.1.Convenția internațională privind Sistemul armonizat de denumire și codificare a mărfurilor

               Convenția internațională privind Sistemul armonizat de denumire și codificare a mărfurilor are ca scop facilitarea comerțului internațional și a colectării, comparării și analizei statisticilor, în special a celor referitoare la comerțul internațional. Convenția include ca anexă Nomenclatura SA, un sistem internațional armonizat care permite țărilor participante să clasifice mărfurile comercializate pe o bază comună, în scopuri vamale. În special, Nomenclatura SA include descrierea mărfurilor, care apare sub formă de poziții și subpoziții, și codurile numerice aferente, pe baza unui sistem format dintr-un cod de 6 cifre. Nomenclatura SA este revizuită o dată la cinci ani
                  1
               . Ea este aplicată de peste 190 de administrații din întreaga lume; în consecință, mai mult de 98 % din toate mărfurile care fac obiectul schimburilor comerciale în lume sunt clasificate în conformitate cu aceasta.

               Acordul a intrat în vigoare la 1 ianuarie 1988.

               Uniunea Europeană și toate statele membre sunt părți la acord
                  2
               .

               2.2.Organizația Mondială a Vămilor (OMV)

               Organizația Mondială a Vămilor (OMV), creată în 1952 sub forma Consiliului de Cooperare Vamală, este un organism interguvernamental independent a cărui misiune este de a spori eficacitatea și eficiența administrațiilor vamale. Aceasta reprezintă 183 de administrații vamale de pe mapamond. Organul de conducere al OMV este Consiliul. Uniunea exercită ad interim drepturi și obligații similare celor acordate membrilor OMV până la intrarea în vigoare a modificării Convenției pentru înființarea unui consiliu de cooperare vamală.

               Organul de conducere al OMV este Consiliul OMV, care se bazează, pentru a-și îndeplini misiunea, pe competențele și abilitățile unui secretariat și ale unei serii de comitete tehnice și consultative.

               Comitetul Sistemului armonizat (CSA) este un comitet tehnic însărcinat cu lucrările pregătitoare legate de Convenția SA. Principalele sarcini ale CSA sunt următoarele:

               ·redactarea de note explicative, avize de clasificare sau alte avize orientative pentru interpretarea Sistemului armonizat și exercitarea altor funcții în legătură cu Sistemul armonizat pe care Consiliul OMV sau părțile contractante le consideră necesare;

               ·elaborarea de recomandări pentru a asigura o interpretare și o aplicare uniformă a textelor juridice referitoare la Sistemul armonizat, inclusiv prin soluționarea litigiilor legate de clasificare dintre părțile contractante, facilitând astfel comerțul;

               ·propunerea de modificări și actualizări ale Sistemului armonizat care să reflecte evoluțiile din domeniul tehnologiei și modificările structurii schimburilor comerciale, precum și alte necesități ale utilizatorilor Sistemului armonizat;

               ·promovarea aplicării pe scară largă a Sistemului armonizat și examinarea întrebărilor generale și a chestiunilor de politică legate de acesta.

               Uniunea și statele sale membre dețin împreună un singur vot în CSA. Deciziile CSA cu privire la aspectele reglementate de această decizie-cadru sunt adoptate cu majoritate simplă.

               În temeiul articolului 8 alineatul (2) din Convenția SA, notele explicative, avizele de clasificare, alte avize privind interpretarea Sistemului armonizat și recomandările care urmăresc să asigure o interpretare și o aplicare uniformă a Sistemului armonizat care au fost redactate în cursul unei sesiuni a CSA sunt considerate aprobate de Consiliul OMV în cazul în care, înainte de sfârșitul celei de-a doua luni de la cea în cursul căreia s-a încheiat sesiunea în care au fost adoptate, niciuna dintre părțile contractante la Convenția SA nu a notificat secretarului general al OMV că solicită trimiterea chestiunii respective spre examinare în fața Consiliului OMV.

               2.3.Actele avute în vedere

               În conformitate cu articolul 6 alineatul (2) din Convenția SA, CSA se întrunește în mod normal de două ori pe an. În practică, reuniunile CSA au loc în martie și în septembrie.

               Decizia propusă se referă la următoarele acte, care sunt examinate și adoptate provizoriu de CSA, sub rezerva aprobării de către Consiliul OMV printr-o „procedură tacită”:

               (a)notele explicative, care clarifică interpretarea notelor, a pozițiilor și a subpozițiilor din Nomenclatura SA,

               (b)avizele de clasificare, care reflectă deciziile luate de CSA în ceea ce privește clasificarea unor produse specifice,

               (c)alte avize și recomandări privind clasificarea mărfurilor în Nomenclatura SA, cum ar fi deciziile de clasificare sau alte orientări adoptate de CSA.

               În conformitate cu articolul 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  3
               , autoritățile vamale ale statelor membre își revocă deciziile referitoare la informațiile tarifare obligatorii (decizii ITO) în cazul în care acestea nu mai sunt compatibile cu interpretarea Nomenclaturii SA în urma deciziilor de clasificare, a avizelor de clasificare sau a modificărilor notelor explicative ale Nomenclaturii Sistemului armonizat, începând cu data publicării comunicării Comisiei în seria „C” a Jurnalului Oficial al Uniunii Europene.

               3.Poziția care urmează să fie adoptată în numele Uniunii

               3.1.Constrângeri de natură practică legate de elaborarea și adoptarea pozițiilor UE

               La fiecare dintre cele două sesiuni anuale ale sale, Comitetul Sistemului armonizat al OMV adoptă avize de clasificare, decizii de clasificare, modificări ale notelor explicative la Sistemul armonizat (NESA) sau alte avize privind interpretarea Sistemului armonizat, precum și recomandări în vederea asigurării unei interpretări uniforme a Sistemului armonizat în conformitate cu Convenția privind Sistemul armonizat.

               Din punct de vedere practic, în mod normal nu există timp suficient pentru ca Uniunea să adopte oficial o poziție în temeiul articolului 218 alineatul (9) din TFUE înainte de fiecare reuniune a CSA. Prin urmare, Comisia a prezentat o propunere de decizie-cadru a Consiliului privind poziția care urmează să fie adoptată în numele Uniunii în cadrul OMV pentru chestiuni legate de Sistemul armonizat
                  4
               , propunere care se află în prezent în dezbaterea Consiliului.

               Cu toate acestea, din cauza pandemiei de COVID-19, Secretariatul OMV a informat că reuniunea din septembrie 2020 va avea loc prin discuții scrise online. Deși ordinea de zi a acestei reuniuni nu este încă disponibilă, iar organizarea și formatul discuțiilor nu sunt cunoscute deocamdată, este de așteptat ca punctele de pe ordinea de zi a reuniunii precedente (HSC/65 – martie 2020), care a fost anulată de OMV din cauza pandemiei, să fie incluse pe ordinea de zi a reuniunii din septembrie.

               Având în vedere numărul de puncte în privința cărora CSA va fi invitat să ia o decizie în cadrul acestei reuniuni și efectele juridice obligatorii ale acestora asupra dreptului Uniunii, se consideră că este necesară o decizie a Consiliului în temeiul articolului 218 alineatul (9) din TFUE care să stabilească poziția Uniunii în legătură cu punctele în privința cărora este cunoscut faptul că CSA va fi invitat să decidă (și anume, notele explicative, avizele de clasificare și deciziile de clasificare, orientările sau alte avize privind interpretarea Sistemului armonizat).

               Alte puncte care pot fi incluse ulterior pe ordinea de zi a CSA vor fi abordate într-o etapă ulterioară.

               3.2.Scopul și conținutul propunerii

               Deciziile în cauză elaborate de CSA pot influența în mod decisiv conținutul dreptului Uniunii, și anume Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun, și Nomenclatura combinată (NC) anexată la acesta. Deciziile de clasificare, avizele de clasificare sau modificările notelor explicative la Nomenclatura SA sunt utilizate în sprijinul clasificării prevăzute în regulamentele de punere în aplicare ale Comisiei privind clasificarea anumitor mărfuri în Nomenclatura combinată, în notele explicative la Nomenclatura combinată și în deciziile de clasificare emise de autoritățile vamale ale statelor membre. Autoritățile vamale ale statelor membre au obligația de a-și revoca deciziile de clasificare atunci când acestea nu mai sunt compatibile cu interpretarea Nomenclaturii SA ce decurge din aceste decizii de clasificare, avize de clasificare sau modificări ale notelor explicative ale Sistemului armonizat.

               Prin urmare, este oportun ca poziția care urmează să fie adoptată în numele Uniunii în cadrul OMV să fie stabilită printr-o decizie a Consiliului adoptată în temeiul articolului 218 alineatul (9) din TFUE, pe baza unei propuneri a Comisiei.

               Stabilirea acestor poziții a fost ghidată de criteriile generale definite de Convenția SA (regulile generale pentru interpretarea SA) și de caracteristicile și proprietățile obiective ale mărfurilor.

               Decizia propusă vizează exprimarea poziției Uniunii cu privire la clasificarea mărfurilor în Nomenclatura SA. Aceasta urmărește, de asemenea, exprimarea unei poziții în ceea ce privește avizele de clasificare și notele explicative ale SA elaborate de CSA.

               Experții tehnici din statele membre au fost consultați în cadrul Grupului de experți în domeniul vamal în perioada 3-5 martie 2020. Concluziile acestui grup sunt în concordanță cu pozițiile propuse, care sunt prezentate în anexa la proiectul de propunere de decizie a Consiliului.

               Poziția propusă a UE este totodată în concordanță cu politica vamală stabilită și cu jurisprudența Curții de Justiție a Uniunii Europene în materie de clasificare a mărfurilor la import în funcție de caracteristicile și proprietățile lor obiective.

               Poziția propusă este necesară pentru ca UE să poată exprima o poziție în cadrul următoarei reuniuni a CSA.

               4.Temei juridic

               4.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  5
               .

               Prin urmare, temeiul juridic procedural pentru decizia propusă de stabilire a poziției care urmează să fie adoptată în numele Uniunii în cadrul OMV cu privire la adoptarea de note explicative, avize de clasificare sau alte avize orientative pentru interpretarea SA în temeiul Convenției SA este articolul 218 alineatul (9) din TFUE.

               4.2.Aplicarea la cazul în discuție

               Comitetul Sistemului armonizat și Consiliul OMV sunt organisme înființate printr-un acord, și anume Convenția internațională privind Sistemul armonizat de denumire și codificare a mărfurilor.

               Actele pe care trebuie să le redacteze CSA sunt acte cu efecte juridice. Odată aprobate de Consiliul OMV, actele avute în vedere pot influența în mod decisiv conținutul legislației UE, și anume anexa 1 la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun. Acest lucru se datorează faptului că articolul 34 alineatul (7) litera (a) punctul (iii) din Codul vamal al Uniunii
                  6
                prevede că „[a]utoritățile vamale revocă deciziile ITO
                  7
                [...] în cazul în care nu mai sunt compatibile cu interpretarea [...] decurgând din […] deciziile de clasificare, avizele de clasificare sau modificări ale notelor explicative ale Nomenclaturii Sistemului armonizat de denumire și codificare a mărfurilor” adoptate de Comitetul SA. În plus, aceste decizii redactate de CSA (decizii de clasificare, avize de clasificare sau modificări ale notelor explicative ale Nomenclaturii SA) sunt utilizate în sprijinul clasificării prevăzute în regulamentele de punere în aplicare ale Comisiei privind clasificarea anumitor mărfuri în Nomenclatura combinată (NC), în notele explicative la NC și în deciziile de clasificare emise de autoritățile vamale ale statelor membre. Actul avut în vedere nu aduce modificări sau completări cadrului instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.3.Temeiul juridic material

               4.3.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.3.2.Aplicarea la cazul în discuție

               Întrucât obiectivul principal și conținutul actului avut în vedere sunt legate de Tariful vamal comun, temeiul juridic material al deciziei propuse îl constituie articolul 31, articolul 43 alineatul (2) și articolul 207 alineatul (4) din TFUE.

               4.4.Concluzie

               Temeiul juridic al deciziei propuse trebuie să fie articolul 31, articolul 43 alineatul (2) și articolul 207 alineatul (4) din TFUE, coroborate cu articolul 218 alineatul (9) din TFUE.

               5.Implicații bugetare

               Propunerea nu are implicații asupra bugetului Uniunii Europene.

               6.Publicarea actului avut în vedere

               Nu există

               2020/0201 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 31, articolul 43 alineatul (2) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 87/369/CEE a Consiliului
                  8
               , Uniunea a aprobat Convenția internațională privind Sistemul armonizat de denumire și codificare a mărfurilor și protocolul de modificare a acesteia
                  9
                (Convenția SA), prin care a fost instituit Comitetul Sistemului armonizat (CSA).

               (2)În temeiul articolului 7 alineatul (1) literele b) și c) din Convenția SA, CSA răspunde, printre altele, de redactarea notelor explicative, a avizelor de clasificare, a altor avize privind interpretarea Sistemului armonizat și a recomandărilor pentru a asigura o interpretare și o aplicare uniformă a Sistemului armonizat.

               (3)La sesiunea sa din luna septembrie, Comitetul Sistemului armonizat urmează să decidă cu privire la avize de clasificare, decizii de clasificare, modificări ale notelor explicative la Sistemul armonizat sau alte avize privind interpretarea Sistemului armonizat, precum și la recomandări care vizează asigurarea unei interpretări uniforme a Sistemului armonizat în conformitate cu Convenția privind Sistemul armonizat.

               (4)Este important de reamintit că, în conformitate cu jurisprudența constantă a Curții de Justiție a Uniunii Europene, în interesul securității juridice și al facilității controalelor, criteriul decisiv pentru clasificarea mărfurilor în scopuri vamale trebuie căutat, în general, în caracteristicile și în proprietățile lor obiective, astfel cum sunt definite în textul poziției corespunzătoare din nomenclatura vamală și în notele de secțiune și de capitol aferente.

               (5)În ceea ce privește avizele de clasificare, deciziile de clasificare, modificările notelor explicative ale Sistemului armonizat sau alte avize privind interpretarea Sistemului armonizat și recomandările în vederea asigurării unei interpretări uniforme a Sistemului armonizat în conformitate cu Convenția privind Sistemul armonizat, este oportun să se stabilească poziția care urmează să fie adoptată în numele Uniunii, întrucât, odată aprobate, avizele de clasificare, anumite decizii de clasificare și modificările notelor explicative ale Sistemului armonizat vor fi publicate în comunicarea Comisiei în temeiul articolului 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului din 9 octombrie 2013 și vor deveni aplicabile în toate statele membre. Poziția va fi exprimată în cadrul Comitetului Sistemului armonizat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește aprobarea unor note explicative, avize de clasificare sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat este prevăzută în anexă.

               Articolul 2

               Pot fi convenite modificările minore ale poziției menționate la articolul 1 fără a fi necesară o altă decizie a Consiliului.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        De când a fost introdusă, în 1988, Nomenclatura SA a fost revizuită de șase ori. Aceste revizuiri au intrat în vigoare în 1996, 2002, 2007, 2012 și 2017. Cea de a șasea revizuire va intra în vigoare în 2022.

                     (2)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (3)

                        JO L 269, 10.10.2013, p. 1.

                     (4)

                        COM(2020)196

                     (5)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61-64.

                     (6)

                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii, JOUE L 269 din 10.10.2013, p. 1.

                     (7)

                        Informații tarifare obligatorii: decizii de clasificare adresate în prealabil de administrațiile vamale operatorilor economici, pentru a asigura securitatea juridică cu privire la clasificarea și la tratamentul tarifar aplicabil mărfurilor importate sau exportate.

                     (8)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (9)

                        JO L 198, 20.7.1987, p. 3

    ---documentbreak---

               COMISIA EUROPEANĂ
            Bruxelles, 21.8.2020
            COM(2020) 427 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată a unor avize de clasificare, decizii de clasificare, modificări aduse notelor explicative ale Sistemului armonizat sau alte avize privind interpretarea Sistemului armonizat și a unor recomandări pentru asigurarea unei interpretări uniforme a Sistemului armonizat în conformitate cu Convenția privind sistemul armonizat

               ANEXĂ

               IV. RAPORT AL SUBCOMITETULUI ȘTIINȚIFIC: Doc. NS0456Eb (SSC/35 - raport)

               (1)Chestiuni care trebuie decise (doc. NC2708Ea)

               (a)Anexele A/1 și C/1 Clasificarea unor noi produse INN (lista 120). Uniunea ar trebui să aprobe cele 125 de clasificări (SA ediția 2017) și cele 3 reclasificări corespunzătoare (SA ediția 2022) recomandate de subcomitetul științific.

               (b)Anexele A/2 și C/2 – Clasificarea unor noi produse INN (lista 121). Uniunea ar trebui să aprobe cele 143 de clasificări (SA ediția 2017) și cele 15 reclasificări corespunzătoare (SA ediția 2022) recomandate de subcomitetul științific.

               (c)Anexele A/3 și C/3 – Posibila reclasificare a anumitor produse INN în urma recomandării din 23 iunie 2019 în temeiul articolului 16. Uniunea ar trebui să aprobe reclasificările corespunzătoare (SA ediția 2022) ale celor 143 de produse INN convenite de subcomitetul științific.

               (d)Anexele B/1 și C/6 – Decizii adoptate de Comitetul SA în cadrul celei de a 63-a și al celei de a 64-a sesiuni și de Consiliul OMV în cadrul celei de a 133-a /a 134-a sesiuni care afectează activitatea subcomitetului științific. Uniunea ar trebui să aprobe reclasificările pentru „zilucoplan” și „etriptamină” convenite de subcomitetul științific, la subpozițiile 2933.79, respectiv 2939.80.

               Uniunea urmează să aprobe toate clasificările propuse, întrucât acestea sunt conforme cu actuala politică de clasificare din UE.

               (2)Posibila modificare a notelor explicative de la capitolul 29 în ceea ce privește lista de stupefiante, substanțe psihotrope și precursori, doc. NC2738Ea

               Uniunea urmează să aprobe propunerea de modificare a NESA de la capitolul 29, în conformitate cu avizul subcomitetului științific.

               V. RAPORTUL SUBCOMITETULUI PENTRU REVIZUIREA SA (Doc. NR1403E)

               (1)Chestiuni care trebuie decise (Doc. NC2709Ea)

               (a)Anexele D/6 și G/11 – Posibila modificare a notei explicative aferente poziției 85.24 (SA 2022)

               (b)Anexele D/7 și G/12 – Posibile modificări ale notelor explicative ale SA 2022 în ceea ce privește imprimantele 3D

               (c)Anexele E/14 și G/19 – Modificarea notelor explicative aferente poziției 70.19 în ceea ce privește fibrele de sticlă (SA 2022)

               (d)Anexele E/1 – E/6, E/8 – E/13, E/15 – E/18, E/20, E/23 și G/1 – G/6, G/8, G/13 – G/18, G/21, G/22, G/24, G/27 – Posibila modificare a notelor explicative de la secțiunile I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX și XXI.

               (e)Anexele E/23 și G/27 – Modificări ale notelor explicative de la capitolul 97 în ceea ce privește anumite articole culturale (SA 2022)

               (f)Anexele E/24 și G/28 – Modificări ale notelor explicative (regulile generale de interpretare, RGI)

               Uniunea urmează să aprobe toate modificările propuse din documente, întrucât acestea reflectă actuala politică de clasificare din UE.

               (2)Clasificarea în SA 2022 a anumitor vaporizatoare electrice personale de unică folosință sau reîncărcabile (cerere din partea Secretariatului), doc. NC2710Eb

               Uniunea ar clasifica produsul 1 la subpoziția 8543.70 din SA2017 și la subpoziția 8543.40 din SA2022. Produsul 2 ar trebui clasificat la poziția 24.04 din SA2022 folosind RGI 3(b), pe baza caracterului esențial conferit de e-lichid.

               (3)Clasificarea în SA 2022 a anumitor colecții și specimene pentru colecții care prezintă un interes numismatic (cerere din partea Secretariatului), doc. NC2711Ea

               Uniunea urmează să precizeze că este nevoie de informații suplimentare privind produsele pentru a stabili clasificarea.

               Uniunea nu va fi de acord cu propunerea de modificare a NESA, în așteptarea unor clarificări și orientări privind modul de diferențiere a noilor subpoziții de la poziția 97.05.

               (4)Clasificarea în SA 2022 a cartușelor pentru imprimante 3D (cerere din partea Secretariatului), doc. NC2712Ea

               Uniunea ar clasifica produsele la capitolul 39 în funcție de materialul constitutiv, în conformitate cu cauza CJUE C-276/00. Sunt necesare informații suplimentare pentru clasificarea produselor la nivel de subpoziție. Modificarea propusă a NESA nu ar trebui să fie sprijinită, deoarece practica actuală din UE nu este de a clasifica cartușele de imprimantă ca părți ale imprimantelor.

               (5)Clasificarea în SA 2022 a unei mașini de laminat foi pentru fabricație aditivă, doc. NC2744Ea

               Uniunea ar clasifica produsul la poziția 84.85 (opțiunea II).

               VI. RAPORTUL GRUPULUI DE LUCRU DIN PRESESIUNE, doc. NC2714Ea și anexele A-T

               Sub rezerva unor sugestii de ordin editorial, Uniunea va adopta textul prezentat în anexele A-T, cu următoarele observații.

               (1)Modificarea Repertoriului avizelor de clasificare pentru a reflecta decizia de clasificare a unui produs denumit „Milka Oreo Sandwich” la poziția 18.06 (subpoziția 1806.32)

               Uniunea va propune eliminarea listei ingredientelor, care nu este necesară în vederea clasificării.

               (2)Modificarea Repertoriului avizelor de clasificare pentru a reflecta decizia de clasificare a două tipuri de tulpini de tutun [„tulpini de tutun expandate tăiate și rulate (CRES)” și „tulpini de tutun expandate (ETS)”] la poziția 24.03 (subpoziția 2403.99)

               Uniunea va insista pentru menținerea textului „nu pot fi fumate ca atare”, deoarece acesta a fost criteriul decisiv pentru clasificare.

               (3)Modificarea Repertoriului avizelor de clasificare pentru a reflecta decizia de clasificare a pilelor de combustie cu oxid solid (SOFC) denumite „Bloom Energy ES-5700” la poziția 85.01 (subpoziția 8501.62)

               Uniunea va propune utilizarea descrierii produsului din textul în casetă din documentul de lucru inițial (doc. NC2655E1b).

               VII. CERERI DE REEXAMINARE (REZERVE)

               (1)Reexaminarea clasificării anumitor suplimente nutritive lichide dietetice (produsele 1-5) (cerere din partea Statelor Unite), doc. NC2715Ea

               Uniunea ar clasifica produsele ca băuturi la poziția 22.02, în conformitate cu cauza CJUE C-114/80 și cu avizele de clasificare 2202.99/2-4.

               (2)Reexaminarea clasificării unui dispozitiv numit „ceas pentru alergare Polar M430 cu GPS cu funcție de măsurare a ritmului cardiac la nivelul încheieturii” (cereri înaintate de Statele Unite și Japonia), doc. NC2716Ea

               Uniunea ar clasifica produsul la subpoziția 9102.12 ca ceas de mână, în conformitate cu NENC pentru poziția 91.02.

               (3)Reexaminarea clasificării unui aparat intitulat „Sterilizer Formaldehyde Formomat PL 349-2” (sterilizator cu formaldehidă Formomat PL 349-2) (cerere din partea Ucrainei), doc. NC2717Ea

               Uniunea ar clasifica produsul la poziția 84.19, deoarece este o poziție specifică pentru sterilizatoare. Modificarea temperaturii care are loc are un efect important asupra procesului de sterilizare. Aparatul nu îndeplinește nicio funcție mecanică.

               (4)Reexaminarea clasificării a două produse denumite „RF Generators and RF Matching Networks” (generatoare de RF și rețele de adaptare RF) (cerere din partea Coreei), doc. NC2718Ea, NC2745Eb, NC2747Ea

               Uniunea ar clasifica produsele la poziția 84.86 deoarece sunt mașini identificabile utilizate exclusiv sau în principal pentru fabricarea dispozitivelor cu semiconductori.

               VIII. STUDII COMPLEMENTARE

               (1)Clasificarea insectelor comestibile (propunere din partea Secretariatului), doc. NC2719Ea

               Uniunea va susține posibilele transferuri de la pozițiile 02.10 și 04.10 pentru produsul 1. Produsul 2 ar putea fi transferat fie de la poziția 04.10, fie de la capitolul 16. Produsul 3 ar putea fi transferat de la capitolul 16. Produsul 4 ar putea fi transferat fie de la capitolul 16, fie de la capitolul 21.

               (2)Posibila modificare a notei explicative de la poziția 27.11 pentru a clarifica clasificarea gazului petrolier lichefiat (GPL) (propunere din partea Secretariatului), doc. NC2720Ea

               Uniunea va susține nota explicativă propusă pentru subpoziția 2711.19.

               (3)Modificarea notelor explicative referitoare la regula 3(b) pentru a clarifica clasificarea seturilor, doc. NC2721Ea

               Uniunea va susține menținerea situației actuale și practicile actuale de clasificare.

               (4)Posibila modificare a notei explicative aferente poziției 91.02, doc. NC2722Ea

               Uniunea ar prefera să aștepte o decizie definitivă privind clasificarea „ceasului Polar” (a se vedea punctul VII.2) înainte de a proceda la modificarea NESA.

               (5)Posibila modificare a notei explicative aferente poziției 87.03 în legătură cu vehiculele microhibride, doc. NC2723Ea

               Uniunea va sprijini modificarea NESA, întrucât aceasta clarifică clasificarea noului tip de vehicule.

               (6)Clasificarea vehiculelor semi-hibride, doc. NC2724Ea

               Uniunea ar clasifica produsul la subpoziția 8703.40, motorul electric fiind conceput pentru a da un impuls vehiculului susținând funcționarea motorului.

               (7)Clasificarea unui produs denumit „DIMODAN HP M” (cerere din partea Ecuadorului), doc. NC2725Ea

               Uniunea ar clasifica produsul la poziția 34.04, dat fiind că analizele de laborator au confirmat faptul că produsul are un caracter de ceară.

               (8)Posibila modificare a notei explicative aferente poziției 95.03 (propunere din partea UE), doc. NC2667Ea, NC2667Ea

               Uniunea va rămâne flexibilă în privința eventualelor comentarii suplimentare de ordin editorial legate de propunerea inițială a UE.

               (9)Posibila modificare a notei explicative aferente poziției 95.05 (propunere din partea UE), doc. NC2668Ea, NC2668Ea

               Uniunea va rămâne flexibilă în privința eventualelor comentarii suplimentare de ordin editorial legate de propunerea inițială a UE.

               (10)Clasificarea anumitor uleiuri esențiale condiționate pentru vânzarea cu amănuntul (cerere înaintată de Costa Rica), doc. NC2672Ea

               Uniunea ar clasifica produsul la poziția 33.01. Acest produs este un ulei esențial de levănțică ce conține alcooli monoterpenici, așadar nu este deterpenizat și este inclus la poziția 33.01. El este obținut prin intermediul procesului de distilare cu vapori, fiind așadar conform cu NESA aferentă poziției 33.01.

               (11)Clasificarea a două mașini de lustruit pardoseala denumite „Galaxy Floor Machine 1500, 1.5 HP, marca NSS” și „Galaxy Floor Machine, 1 HP, marca NSS” (cerere înaintată de Costa Rica), doc. NC2673Ea

               Uniunea ar clasifica produsele la poziția 84.79. Având în vedere caracteristicile lor tehnice, acestea nu sunt de tipul celor utilizate în mod obișnuit în scopuri casnice și ținând cont de nota 4 (a) de la capitolul 85, ele ar trebui clasificate la poziția 84.79.

               (12)Clasificarea unui „elevator cu nacelă cu braț articulat autopropulsat” (cerere din partea Coreei), doc. NC2674Ea

               Uniunea ar clasifica produsul la poziția 84.28 pe baza Regulamentului (CE) nr. 738/2000 pentru un produs similar.

               (13)Clasificarea anumitor preparate alimentare (cerere din partea Statelor Unite), doc. NC2676Ea, NC2742Ea

               Uniunea va solicita informații suplimentare cu privire la toate cele patru produse în cauză pentru a stabili clasificarea.

               Produsul 1: conținutul proteic. Dacă acesta este foarte ridicat (peste 85 %), poate fi luată în calcul poziția 35.04. Pe baza informațiilor actuale, produsul ar putea fi clasificat la subpoziția 2106.10 în conformitate cu avizul de clasificare 2106.90/5.

               Produsul 2: Uniunea l-ar clasifica la poziția 22.02 dacă poate fi băut direct sau la poziția 21.06 dacă trebuie diluat înainte de a fi băut.

               Produsul 3: Uniunea l-ar clasifica la subpoziția 2101.20, însă ar fi utile informații suplimentare cu privire la conținutul de cafeină.

               Produsul 4: descrierea produsului poate crea confuzii, deoarece nu este clar care este ingredientul principal. În cazul în care conține cacao, produsul poate fi clasificat la poziția 18.06, iar în caz contrar, la poziția 19.05.

               (14)Clasificarea unui „tăietor/tocător” (cutter/ripper) (cerere din partea Federației Ruse), doc. NC2677Ea

               Uniunea va constata că, deoarece mașina are funcții multiple, ea este dificil de clasificat, și că ar putea fi clasificată atât la poziția 84.30, cât și la poziția 84.32, prin urmare trebuie clasificată la poziția 84.32, utilizând RGI 3(c).

               (15)Clasificarea anumitor anvelope pneumatice noi, din cauciuc, destinate vehiculelor utilizate pentru transportul mărfurilor în construcții, în minerit sau în industrie (cerere din partea Federației Ruse), doc. NC2678Ea, NC2748Ea

               Uniunea se va declara de acord cu avizul Secretariatului OMV și va clasifica ambele produse la subpoziția 4011.20.

               (16)Clasificarea anumitor preparate de tipul celor utilizate pentru hrana animalelor (cerere din partea Canadei), doc. NC2679Ea, NC2743Ea

               Pe baza hotărârii CJUE în cauza C-144/15, UE ar clasifica produsul la poziția 23.09.

               (17)Clasificarea unui produs denumit „tabletă luminoasă pentru desen” (cerere din partea Japoniei), doc. NC2681Ea

               Uniunea ar clasifica produsul la poziția 94.05, deoarece este multifuncțional și nu este echipat cu instrumente de desen.

               (18)Clasificarea unui regulator de viteză electronic denumit „KEB COMBIVERT F5” (cerere din partea Tunisiei), doc. NC2682Ea

               Uniunea ar clasifica produsul la poziția 85.04, conform propunerii Secretariatului OMV.

               (19)Posibila modificare a notei explicative aferente poziției 27.10 (propunere din partea Japoniei), doc. NC2641Ea, NC2739Ea

               Uniunea se va abține să participe la discuții, dat fiind că avizul de clasificare aflat la baza acestei modificări nu poate fi aplicat în UE din cauza hotărârii CJUE în cauza C-330/13. Ar fi preferabil să se ia în considerare modificarea în viitor a SA și reorganizarea notei 2 de la capitolul 27.

               (20)Posibila neconcordanță între textele în limbile engleză și franceză ale notei explicative aferente poziției 85.01, doc. NC2688Ea

               Uniunea va fi de acord cu modificarea propusă referitoare la utilizarea termenului „onduleur” ca în alte părți din Nomenclatura SA.

               IX. NOI ÎNTREBĂRI

               (1)Clasificarea anumitor containere stradale pentru gunoi (cerere din partea Tunisiei), doc. NC2726Ea

               Uniunea ar clasifica produsele la poziția 39.26 din cauza dimensiunii mari a containerelor, care nu sunt pentru uz casnic. Uniunea va remarca faptul că descrierea produsului ar trebui să includă capacitatea containerelor în litri.

               (2)Clasificarea anumitor preparate alimentare sub formă lichidă (cerere din partea Tunisiei), doc. NC2727Ea

               Uniunea va solicita mai multe informații privind conținutul produselor (apă sau suc, substanțe uleioase, alte ingrediente, pe lângă vitamine, dozaj).

               (3)Clasificarea a două produse care conțin canabidiol (CBD), denumite „FREYHERR” și „CANABIGAL” (cerere din partea Secretariatului), doc. NC2728Ea

               Uniunea va propune ca această chestiune să fie înaintată subcomitetului științific, solicitând următoarele informații: (i) dacă produsele au suficiente substanțe active pentru a avea un efect terapeutic sau profilactic și (ii) care este cantitatea minimă de CBD ca substanță activă din orice produs pentru a avea un efect terapeutic sau profilactic.

               (4)Clasificarea peștelui uscat tratat ulterior cu apă (pește uscat rehidratat) (cerere din partea Norvegiei), doc. NC2729Ea

               Uniunea ar putea clasifica produsul la capitolul 3, dar sunt necesare mai multe informații pentru a stabili dacă gustul și textura produsului sunt cele de pește uscat sau de pește proaspăt.

               (5)Clasificarea anumitor generatoare de abur pentru saune umede (cerere din partea Egiptului), doc. NC2730Ea

               Uniunea ar clasifica produsele la poziția 84.02, potrivit propunerii Secretariatului OMV, în conformitate cu textul poziției și cu NESA aferentă poziției 84.02.

               (6)Clasificarea unui produs denumit „fulgi de soia” (cerere din partea Madagascarului), doc. NC2731Ea

               Uniunea ar clasifica produsul la poziția 23.04, similar cu produsul care face obiectul avizului de clasificare 2304.00/1.

               (7)Clasificarea unei sobe cu etanol cu 2 arzătoare (cerere prezentată de Kenya), doc. NC2732Ea

               Uniunea ar clasifica produsul la subpoziția 7321.12, deoarece etanolul este sub formă lichidă la temperatura camerei și se încadrează, așadar, în textul subpoziției.

               (8)Clasificarea unui chioșc interactiv pentru primirea reclamațiilor (cerere din partea Egiptului), doc. NC2733Ea

               Uniunea va solicita informații suplimentare: dacă și cum ar putea funcționa produsul cu un dispozitiv USB, sau dacă poate fi folosit numai prin intermediul unui ecran tactil.

               XI. LISTA SUPLIMENTARĂ

               (1)Clasificarea unui produs denumit „știuleți de porumb mic” (cerere din partea UE), doc. NC2736Ea

               Uniunea a solicitat un aviz de clasificare.

               (2)Clasificarea unui grup electrogen pe motorină cu două trepte (cerere din partea Ghanei), doc. NC2737Ea

               Uniunea ar clasifica produsul la subpoziția 8502.13.

               (3)Clasificarea unui modul TFT-LCD (cerere din partea Coreei), doc. NC2740Ea

               În conformitate cu Regulamentul (CE) nr. 957/2006 al Comisiei, cu Regulamentele de punere în aplicare (UE) nr. 1201/2011 și (UE) nr. 1202/2011 ale Comisiei, și având în vedere nota 2(b) de la secțiunea XVI, Uniunea ar clasifica produsul la subpoziția 8529.90.

               (4)Eliminarea avizelor de clasificare 8528.69/1 și 8528.69/2, doc. NC2741Ea

               Întrucât produsele nu se mai află pe piață, Uniunea va sprijini eliminarea acestor avize de clasificare.

               (5)Clasificarea unui produs denumit „pudră de nucă de cocos parțial degresată” (cerere din partea UE), doc. NC2746Ea

               Uniunea a solicitat un aviz de clasificare.